LETNI PROGRAM DELA, FINANČNI NAČRT IN KADROVSKI NAČRT SKUPNE OBČINSKE UPRAVE MARIBOR ZA OBČINO HOČE-SLIVNICA ZA LETO 2023

**Kazalo**

[1. PROGRAM DELA ZA LETO 2023 4](#_Toc116072308)

[1. 1 PROGRAM DELA MEDOBČINSKE INŠPEKCIJE ZA LETO 2023 4](#_Toc116072309)

[1.1.1 UVOD 4](#_Toc116072310)

[1.1.2 PRAVNE PODLAGE ZA IZVAJANJE INŠPEKCIJSKEGA NADZORA 4](#_Toc116072311)

[1.1.3 IZVAJANJE INŠPEKCIJSKEGA NADZORA 7](#_Toc116072312)

[1.2 PROGRAM DELA MEDOBČINSKEGA REDARSTVA ZA LETO 2023 9](#_Toc116072313)

[1.2.1 Pravna podlaga 9](#_Toc116072314)

[1.2.2 Varnost cestnega prometa 9](#_Toc116072315)

[1.2.3 Varstvo cest 10](#_Toc116072316)

[1.2.4 Varstvo javnega reda in miru 10](#_Toc116072317)

[1.2.5 Zakon o zaščiti živali 10](#_Toc116072318)

[1.2.6 Varstvo OKOLJA 10](#_Toc116072319)

[1.2.7 Sodelovanje s policijsko upravo 10](#_Toc116072320)

[1.2.8 Ciljno usmerjene akcije poostrenih nadzorov 11](#_Toc116072321)

[1.2.9 Svet za preventivo in vzgojo v cestnem prometu 11](#_Toc116072322)

[1.3 PROGRAM DELA SKUPNE SLUŽBE VARSTVA OKOLJA ZA LETO 2023 12](#_Toc116072323)

[1.3.1 PRAVNA PODLAGA 12](#_Toc116072324)

[1.3.2. Opis dela Skupne SLUŽBE VARSTVA OKOLJA pri SOU Maribor, za leto 2023 12](#_Toc116072325)

[1.4 PROGRAM DELA SKUPNE NOTRANJEREVIZIJSKE SLUŽBE ZA LETO 2023 15](#_Toc116072327)

[1.4.1 UVOD 15](#_Toc116072329)

[1.4.2 Pravni okvir notranjega nadzora javnih financ 15](#_Toc116072330)

[1.4.3 Opis dela Skupne NOTRANJEREVIZIJSKE SLUŽBE pri SOU Maribor, za leto 2023 17](#_Toc116072331)

[1.4.4 Področje revidiranja, za leto 2023 17](#_Toc116072333)

[1.5 PROGRAM DELA SKUPNE SLUŽBE UREJANJA PROSTORA ZA LETO 2023 19](#_Toc116072334)

[1.5.1 UVOD 19](#_Toc116072336)

[1.5.2 PRAVNA PODLAGA 19](#_Toc116072337)

[1.5.3 Opis dela Skupne SLUŽBE UREJANJA PROSTORA pri SOU Maribor, za leto 2023 19](#_Toc116072338)

[1.6 PROGRAM DELA SKUPNE SLUŽBE CIVILNE ZAŠČITE ZA LETO 2023 23](#_Toc116072340)

[1.6.1 UVOD 23](#_Toc116072342)

[1.6.2 STROKOVNE NALOGE 23](#_Toc116072343)

[1.6.3 Opis dela Skupne SLUŽBE CIVILNE ZAŠČITE pri SOU Maribor, za leto 2023 23](#_Toc116072344)

[2. FINANČNI NAČRT 25](#_Toc116072346)

[2.1 FINANČNI NAČRT ZA MEDOBČINSKO INŠPEKCIJO 25](#_Toc116072347)

[2.2 FINANČNI NAČRT ZA MEDOBČINSKO REDARSTVO 25](#_Toc116072348)

[2.3 FINANČNI NAČRT ZA SKUPNO SLUŽBO VARSTVA OKOLJA 26](#_Toc116072349)

[2.4 FINANČNI NAČRT ZA SKUPNO NOTRANJEREVIZIJSKO SLUŽBO 27](#_Toc116072350)

[2.5 FINANČNI NAČRT ZA SKUPNO SLUŽBO UREJANJA PROSTORA 27](#_Toc116072351)

[2.6 FINANČNI NAČRT ZA SKUPNO SLUŽBO CIVILNE ZAŠČITE 28](#_Toc116072352)

[2.7 ODHODKI – delitev odhodkov Skupne občinske uprave Maribor za leto 2023, ki so predmet financiranja po deležih 29](#_Toc116072353)

[2.8 PRIHODKI 29](#_Toc116072354)

[3. KADROVSKI NAČRT SKUPNE OBČINSKE UPRAVE MARIBOR ZA LETO 2023 30](#_Toc116072355)

Št. dokumenta: 0102-4/2022-4

Datum: 07.10.2022

# 1. PROGRAM DELA ZA LETO 2023

## 1. 1 PROGRAM DELA MEDOBČINSKE INŠPEKCIJE ZA LETO 2023

1.1.1 UVOD

Program dela Medobčinske inšpekcije, ki deluje kot ena izmed notranjih organizacijskih enot Skupne občinske uprave Maribor, se pripravlja in sprejema na podlagi Odloka o ustanovitvi Skupne občinske uprave Maribor. Načrtovani program dela inšpekcije temelji na zakonskih določbah, uredbah in odlokih občin ustanoviteljic, ki medobčinski inšpekciji podeljujejo stvarno in krajevno pristojnost ukrepanja, načrtovanje izvajanja rednega in izrednega nadzora na območju občine, pa je načrtovano na podlagi prejetih prijav, lastne zaznave nepravilnosti s strani inšpektorjev in izvedenih akcij poostrenega nadzora iz preteklih let.

1.1.2 PRAVNE PODLAGE ZA IZVAJANJE INŠPEKCIJSKEGA NADZORA

**Zakon o inšpekcijskem nadzoru**

Temeljni procesni predpis za izvajanje inšpekcijskega nadzora, predstavlja Zakon o inšpekcijskem nadzoru, ki opredeljuje splošna načela inšpekcijskega nadzora, organizacijo inšpekcij, položaj, pravice in dolžnosti inšpektorjev, pooblastila inšpektorjev, postopek inšpekcijskega nadzora, inšpekcijske ukrepe in druga vprašanja, povezana z inšpekcijskim nadzorom.

Inšpekcijski nadzor v skladu z določbami Zakona o inšpekcijskem nadzoru, pomeni nadzor nad izvajanjem in spoštovanjem zakonov ter drugih predpisov, ki ga izvršujejo inšpektorji kot uradne osebe s posebnimi pooblastili in odgovornostmi.

V okviru vodenja inšpekcijskih postopkov in odločanja v le-teh, inšpektorji izdajajo upravne akte v skladu z določbami Zakona o splošnem upravnem postopku ter vodijo prekrškovne postopke na podlagi Zakona o prekrških.

**Zakon o cestah**

Medobčinska inšpekcija deluje prioritetno na principu odpravljanja nepravilnosti, ugotovljenih na podlagi določb Zakona o cestah in na njegovi osnovi sprejetih podzakonskih aktov ter odlokov lokalnih skupnosti o občinskih cestah.

V tem segmentu nadzora je najpomembnejše zagotavljanje nemotenega in neoviranega prometa po občinskih cestah, nadzorovanja nedovoljenih posegov na in ob občinskih cestah ter nadzor nad opravljanjem rednega vzdrževanja občinskih cest v skladu s Pravilnikom o rednem vzdrževanju cest. V sled temu je obveza inšpektorjev poznavati zelo širok nabor podzakonskih aktov, skozi katere se uresničujejo določbe zakona o cestah.

Največ pozornosti na tem področju nadzora, inšpekcija namenja opravljanju rednih inšpekcijskih nadzorov na občinskih cestah na območju vseh mestnih četrti in krajevnih skupnosti ter intenzivno sodeluje z vzdrževalcem občinskih cest ter s predstavniki pristojnega urada za promet.

Na podlagi Zakona o prevozih v cestnem prometu, inšpekcija vrši redne in izredne nadzore nad opravljanjem avtotaksi dejavnosti in v tem delu sodeluje tudi z drugimi državnimi organi, predvsem s Policijo in Finančno upravo RS, s katerimi po vnaprej dogovorjenih akcijah nadzora izvaja izredne nadzore izven rednega delovnega časa, predvsem v nočnem času in ob vikendih. Tudi v letu 2023 se načrtuje poostreno izvajanje nadzora na tem področju.

**Zakon o varstvu okolja**

Ena izmed pomembnih pristojnosti Medobčinske inšpekcije je varstvo okolja in uresničevanje zakonskih določb navedenega zakona in na njegovi podlagi sprejetega občinskega Odloka o načinu opravljanja obveznih gospodarskih javnih služb zbiranja določenih vrst komunalnih odpadkov, obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov na območju Občine Hoče – Slivnica. V ta segment nadzora Medobčinske inšpekcije spada pristojnost ukrepanja v primeru nedovoljenega odlaganja komunalnih odpadkov, obvezne uporabe storitev javne službe ravnanja s komunalnimi odpadki, nadzora nad pravilnim ločevanjem odpadkov ter nadzora nad stanjem celovitega vzdrževanja javne čistoče na javnih mestih; sem sodi predvsem zagotavljanje čistoče na t.i. ekoloških otokih in v okolicah zbirnih centrov. V letu 2022 se načrtuje nadaljevanje intenzivnega vključevanja objektov v redni odvoz odpadkov ter nadziranja nedovoljenega odlaganja odpadkov ob ekoloških otokih in nepravilnega ločevanja odpadkov na izvoru.

V področje pristojnosti medobčinske inšpekcije na področju varovanja okolja, sodi tudi nadzor nad uporabo storitev obvezne lokalne gospodarske javne službe odvajanja in čiščenja odpadne komunalne in padavinske vode. Medobčinska inšpekcija vrši nadzore nad obvezno uporabo storitev javne službe, kot je praznjenje grezničnega blata in vključitve objektov na javno kanalizacijsko omrežje v skladu z Odloka o načinu izvajanja lokalne gospodarske javne službe odvajanja in čiščenja komunalne in padavinske odpadne vode v Občini Hoče - Slivnica

Eno izmed področij izvajanja obvezne občinske gospodarske javne službe varstva okolja, predstavlja tudi oskrba s pitno vodo. V tem delu inšpekcija v skladu z določbami Odloka o oskrbi s pitno vodo na območju Občine Hoče – Slivnica, zavezancem/lastnikom objektov, ki še niso priključeni na javno vodovodno omrežje kjer je le-to izgrajeno, izreka ukrepe za obvezno priključitev na javno vodovodno omrežje ter druge ukrepe, s katerimi se izvršujejo obveznosti uporabnikov storitev javne službe, določene z občinskim predpisom.

**Gradbeni zakon**

S sprejetjem novega Gradbenega zakona – GZ-1, je Medobčinska inšpekcija, zraven presoje skladnosti gradnje enostavnih objektov po GZ, pridobila dodatno stvarno pristojnost nadzora nad legalnostjo gradnje nezahtevnih objektov, izvajanja manjših rekonstrukcij in vzdrževanjem objektov. Za leto 2023 se pričakuje porast prejetih prijav in posledično izvajanja večjega obsega inšpekcijskega nadzora na tem področju.

**Zakon o spodbujanju razvoja turizma**

Na podlagi določb Zakona o spodbujanju razvoja turizma in Zakona o prijavi prebivališča, Medobčinska inšpekcija opravlja nadzor nad pobiranjem in nakazovanjem turistične in promocijske takse na račun posamezne občine ustanoviteljice. Inšpekcija v tovrstnih primerih nadzora deluje predvsem na podlagi ugotavljanja stanja iz uradnih evidenc e-Turizma ter pridobivanja podatkov o plačilih takse iz posameznih občin. Osnova za nadzor po navedenih zakonih je vpogled v knjigo gostov sobodajalca in ugotavljanje resničnosti zavedenega stanja glede na dejanske ugotovitve inšpekcije. V tem delu inšpekcija sodeluje tudi z državnimi organi, predvsem s Finančno upravo RS in Tržnim inšpektoratom in tovrstni nadzor načrtujemo tudi za leto 2023.

**Nabor predpisov**

Procesni predpisi, na podlagi katerih deluje Medobčinska inšpekcija so naslednji:

Zakon o inšpekcijskem nadzoru

Zakon o splošnem upravnem postopku

Zakon o prekrških

Zakon o upravnih taksah

Zakon o sodnih taksah

V materialnem smislu opredeljujejo dela in naloge Medobčinske inšpekcije naslednji zakoni, podzakonski akti in odloki občin ustanoviteljic;

**Zakon o cestah** in na njegovi podlagi sprejeti naslednji akti:

* Uredba o merilih za kategorizacijo javnih cest
* [Uredba o tehničnih normativih in pogojih za projektiranje cestnih predorov v Republiki Sloveniji](http://www.pisrs.si/Pis.web/pregledPredpisa?id=PRAV6453)
* [Pravilnik za izvedbo investicijskih vzdrževalnih del in vzdrževalnih del v javno korist na javnih cestah](http://www.pisrs.si/Pis.web/pregledPredpisa?id=PRAV10314)
* [Pravilnik o metodologiji za določitev potrebnih ukrepov in delitev stroškov zaradi prekomerne prometne obremenitve javnih cest s tovornimi vozili](http://www.pisrs.si/Pis.web/pregledPredpisa?id=PRAV10312)
* [Pravilnik o obliki, pogojih in načinu uporabe posebnih svetlobnih znakov vozil za izredne prevoze](http://www.pisrs.si/Pis.web/pregledPredpisa?id=PRAV10897)
* [Pravilnik o preverjanju varnosti cestne infrastrukture in usposabljanju presojevalcev varnosti cest](http://www.pisrs.si/Pis.web/pregledPredpisa?id=PRAV10310)
* [Pravilnik o avtobusnih postajališčih](http://www.pisrs.si/Pis.web/pregledPredpisa?id=PRAV10311)
* [Pravilnik o rednem vzdrževanju javnih cest](http://www.pisrs.si/Pis.web/pregledPredpisa?id=PRAV12581)
* [Pravilnik o cestnih priključkih na javne ceste](http://www.pisrs.si/Pis.web/pregledPredpisa?id=PRAV9370)
* Pravilnik o prometni signalizaciji in prometni opremi na cestah
* [Pravilnik o projektiranju cest](http://www.pisrs.si/Pis.web/pregledPredpisa?id=PRAV5811) [Pravilnik o načinu označevanja javnih cest in o evidencah o javnih cestah in objektih na njih](http://www.pisrs.si/Pis.web/pregledPredpisa?id=PRAV3053)
* [Pravilnik o zaporah na cestah](http://www.pisrs.si/Pis.web/pregledPredpisa?id=PRAV11597)
* [Odredba o obvezni uporabi tehnične specifikacije za javne ceste, ki določa naprave in ukrepe za umirjanje prometa na cestah](http://www.pisrs.si/Pis.web/pregledPredpisa?id=ODRE1482)
* [Odredba o seznamu potrjenih tehničnih specifikacij za javne ceste](http://www.pisrs.si/Pis.web/pregledPredpisa?id=ODRE2143)

**Zakon o pravilih cestnega prometa**

**Zakon o prevozih v cestnem prometu**

**Zakon o varstvu okolja**

* Uredba o odvajanju in čiščenju komunalne odpadne vode
* Uredba o ravnanju z odpadki iz gospodinjstev
* Uredba o ravnanju z odpadnimi gumami
* Uredba o ravnanju z biološko razgradljivimi kuhinjskimi odpadki in zelenim vrtnim odpadom
* Uredba o ravnanju z embalažo in odpadno embalažo

**Gradbeni Zakon**

* Uredba o razvrščanju objektov

**Zakon o prijavi prebivališča**

**Zakon o spodbujanju razvoja turizma**

**Zakon o pogrebni in pokopališki dejavnosti**

Ob navedenih zakonih in uredbah, Medobčinska inšpekcija v Občini Hoče - Slivnica izvaja nadzore še po naslednjih občinskih odlokih:

* Odlok o občinskih cestah
* Odlok o načinu opravljanja obvezne lokalne gospodarske javne službe ravnanja s komunalnimi odpadki
* Odlok o načinu opravljanja lokalne gospodarske javne službe odvajanja in čiščenja komunalne in padavinske odpadne vode
* Odlok o načinu opravljanja lokalne gospodarske javne službe oskrbe s pitno vodo
* Odlok o javnem redu in miru
* Odlok o turistični in promocijski taksi

Na območju Občine Hoče - Slivnica, Medobčinska inšpekcija izvaja nadzor tudi na podlagi določb Odloka o javnem redu in miru, ki med drugim zavezuje lastnike zemljišč k obvezni sanitarni košnji zemljišč ob objektih in vzdrževanju čistoče ter urejenosti zemljišč.

**Druga področja delovanja**

Inšpektorji Medobčinske inšpekcije skozi vso leto aktivno sodelujejo v delovnih skupinah občin ustanoviteljic za priprave in spremembe občinskih predpisov, ki so predmet nadzora Medobčinske inšpekcije, kot člani delovnih teles aktivno sodelujejo v različnih komisijah pri Skupnosti občin Slovenije in na ta način opozarjajo na pomanjkljivosti zakonodaje, podajajo predloge in pobude za spremembe predpisov, predvsem iz vidika izkušenj, ki jih pridobivajo skozi izvrševanje inšpekcijskega nadzora.

Vodja Medobčinske inšpekcije se vsako leto redno udeležuje Regijske koordinacije vseh inšpekcij, v sklopu katere se rešujejo vprašanja in problematika, ki zadeva vključenost več različnih inšpekcijskih služb, predvsem zaradi zagotavljanja čim bolj učinkovitega izvajanja nadzora posameznih predpisov.

V letu 2023 načrtujemo sodelovanje s tržno inšpekcijo, Finančno uprav RS in policijo predvsem na področju nadzora pobiranja in odvajanja turistične in promocijske takse.

1.1.3 IZVAJANJE INŠPEKCIJSKEGA NADZORA

Pri izvajanju inšpekcijskega nadzora se prioritetno obravnavajo prejete prijave občanov, na podlagi katerih inšpekcija opravlja izredne nadzore, ob tem pa inšpektorji izvajajo še redne inšpekcijske nadzore. V občini Hoče – Slivnica je načrtovana prisotnost inšpektorja 5 x na mesec in ob tem letno opravljenih cca 300 inšpekcijskih rednih, izrednih, kontrolnih in komisijskih pregledov.

Inšpektorji Medobčinske inšpekcije vsakodnevno sodelujejo s predstavniki izvajalcev javnih služb, z namenom pridobivanja podatkov iz uradnih evidenc, ki so ključnega pomena pri uvedbi inšpekcijskega in prekrškovnega postopka. Z namenom čim učinkovitejšega nadzora, inšpekcija skupaj s predstavniki izvajalcev javnih služb opravlja izredne in komisijske inšpekcijske nadzore. Intenzivno sodelovanje poteka tudi z uslužbenci občinske uprave.

Program dela predvideva na območju Občine Hoče - Slivnica v letu 2023 izvajanje rednega nadzora zlasti po naslednjih področjih in pristojnostih:

* izvajanja rednega vzdrževanja javnih prometnih površin s strani vzdrževalca občinskih cest ter izvajanja nadzora nad nelegalnimi posegi v občinske ceste brez dovoljenja pristojnega organa
* izvajanja poostrenih nadzorov nad nedovoljenim odlaganjem odpadkov
* uvedba inšpekcijskih in prekrškovnih postopkov na področju vključevanja objektov v redni odvoz odpadkov
* uvedba inšpekcijskih in prekrškovnih postopkov na področju odvajanja odpadnih voda s čiščenjem grezničnega blata in priključevanjem na javno kanalizacijsko omrežje na podlagi prejetih prijav izvajalca javne službe
* uvedba inšpekcijskih in prekrškovnih postopkov na področju odvajanja turistične in promocijske takse v sodelovanju z občinsko upravo občine
* izvajanje nadzora gradnje enostavnih objektov v skladu s prostorskim aktom občine

Sicer pa bo inšpekcija v letu 2023 sledila usmeritvam za pravočasno, redno, strokovno in učinkovito izvrševanje nalog inšpekcijskega nadzora, s prednostnim obravnavanjem prijav ter zagotovitvijo redne prisotnosti inšpekcije na terenu na celotnem območju Občine Hoče – Slivnica.

Izhajajoč iz navedenega, bosta temeljna cilja delovanja Medobčinske inšpekcije pri izvajanju inšpekcijskega nadzora in varovanju javnega interesa, usmerjena na:

* zagotavljanje rednega izvajanja inšpekcijskega nadzora in ukrepanja inšpektorjev v zakonitih rokih, s podajanjem pobud in predlogov ustreznim službam in komisijam za uskladitve ter spremembe in dopolnitve občinske regulative v skladu z veljavno zakonodajo ter na
* skrajšanju odzivnega časa na prijave in pobude prijaviteljev s sprotnim izrekanjem potrebnih inšpekcijskih ukrepov

## 1.2 PROGRAM DELA MEDOBČINSKEGA REDARSTVA ZA LETO 2023

1.2.1 Pravna podlaga

Program dela Medobčinskega redarstva je pripravljen na podlagi Odloka o ustanovitvi Skupne občinske uprave Maribor in Dogovora o ureditvi medsebojnih razmerij občin ustanoviteljic za izvajanje nalog skupne občinske uprave, ki skozi višino zagotavljanja potrebnih sredstev za sofinanciranje skupnega organa posledično opredeljuje obseg dela redarstva. Program dela je pripravljen tudi na osnovi Občinskega programa varnosti.

Program dela za leto 2023 predvideva izvajanje redarskega nadzora nad trenutno veljavnimi zakoni in uredbami ter odloki lokalnih skupnosti, ki so jih občine ustanoviteljice sprejele v okviru svojih pristojnosti in, ki pooblaščajo Medobčinsko redarstvo za izvajanje redarskega nadzora.

Gre za procesne zakone:

* Zakon o občinskem redarstvu
* Zakon o splošnem upravnem postopku
* Zakon o prekrških
* Zakon o upravnih taksah
* Zakon o sodnih taksah

V materialnem smislu pa opredeljujejo dela in naloge Medobčinskega redarstva naslednji zakoni, uredbe, pravilniki in odloki občin ustanoviteljic:

* Zakon o pravilih cestnega prometa – ZPrCP
* Zakon o cestah – Zces
* Zakon o varstvu javnega reda in miru – ZJRM
* Zakon o zaščiti živali – ZZZiv
* Zakon o omejevanju uporabe tobačnih in povezanih izdelkov – ZOUTI

1.2.2 Varnost cestnega prometa

Na področju varnosti cestnega prometa bodo občinski redarji primarno izvajali nadzor nad upravičenostjo parkiranja na parkirnih mestih rezerviranih za invalide in nadzor nad nedovoljenim parkiranjem na pločnikih, kolesarskih stezah, prehodih za pešce, območjih umirjenega prometa ter tudi drugih območjih in področjih. V posameznih mesecih pa se bodo izvedli tudi poostreni nadzori s področja varstva pešcev in kolesarjev, uporabe mobilnih telefonov med vožnjo ter uporabe varnostnih pasov ter drugih ciljno usmerjenih področij v obliki napovedanih akcij, tudi s strani Agencije za varnost prometa Republike Slovenije AVP.

Občinski redarji bodo, tako kot pretekla leta, tudi v letu 2023 izvajali preventivne aktivnosti na področju varnosti cestnega prometa. Z namenom zaščite najmlajših udeležencev cestnega prometa bodo ob pričetku šolskega leta sodelovali s policisti, prostovoljci in drugimi udeleženci akcije Varna šolska pot. Ob tem bodo s svojo prisotnostjo vplivali na umirjanje hitrosti vožnje v bližini osnovnih šol ter tudi pravilne zaščite potnikov v vozilih z varnostnimi pasovi.

V primeru zagotovitve finančnih sredstev v proračunu občine za najem mobilnega radarja in izkazanega interesa občine, bodo redarji organizirali akcijo nadzora prekoračitev dovoljenih hitrosti. Lokacije nadzora bodo izbrane na predlog občine.

1.2.3 Varstvo cest

Na področju varstva cest bodo občinski redarji ugotavljali morebitno oviranje varnega cestnega prometa s postavljanjem ovir in onesnaževanjem cestišč. Po potrebi bodo občinski redarji tudi izvajali kontrole spoštovanja določil največjih dovoljenih mas vozil na javnih cestah. Za izvajanje te kontrole mora posamezna občina tudi naročiti in plačati stroške tehtanja pooblaščenemu izvajalcu. Globe iz teh prekrškovnih postopkov so prihodek občine, v kateri se kontrola izvaja.

1.2.4 Varstvo javnega reda in miru

Na področju varstva javnega reda in miru bodo občinski redarji izvajali nadzore predvsem v smislu preprečevanja odklonilnih ravnanj. Ob tem bodo izvajali redne nadzore v okolici osnovnih šol in vrtcev ter rekreacijskih površin, parkov in spominskih obeležij ter tudi izredne, ciljno usmerjene poostrene nadzore na območjih, ki se bodo izkazale za problematična. Prav tako bodo izvajali nadzore tudi na drugih javnih krajih, kjer se bo pojavljala tovrstna problematika. V času pred dnevom spomina na mrtve in na dan spominov na mrtve bodo izvedeni poostreni nadzori tudi v okolici in na samih pokopališčih. S spremembo delovnega časa smo uvedli še tretjo izmeno v petkih in sobotah od 22.00 do 02.00. Tako bomo s svojim delovanjem tudi v nočnem času svoje doprinesli predvsem preprečevanju odklonilnih ravnanj.

1.2.5 Zakon o zaščiti živali

V okviru pristojnosti, ki jih Zakon o zaščiti živali podeljuje občinskim redarjem, bodo občinski redarji izvajali tudi nadzor nad pravilnim ravnanjem skrbnikov psov, ki morajo na javnem mestu zagotoviti fizično varstvo psa tako, da je pes na povodcu. Predvsem v obliki poostrenih nadzorov na območjih, ki jih prepoznamo kot problematične.

 zdravja.

1.2.6 Varstvo OKOLJA

Na področju varstva okolja bodo občinski redarji izvajali nadzor nad smetenjem. Smetenje je onesnaževanje kopnega in vodnega okolja, ki je posledica odmetavanja posamičnih manjših kosov odpadkov na javne površine in površine v zasebni lasti, na katerih je z zakonom ali predpisom, sprejetim na podlagi zakona, omogočen prost dostop ali gibanje prebivalstva, ali v površinske vode (morje, reke, jezera), ali je posledica neustreznih načinov obdelave odpadkov.

1.2.7 Sodelovanje s policijsko upravo

Poleg vseh naštetih aktivnosti bodo občinski redarji sodelovali tudi s policisti krajevno pristojnih policijskih postaj v obliki izvedbe skupnih nadzorov s področja varnosti cestnega prometa, varstva javnega reda in miru in s področja nepravilnega vodenja psov. V skupnih aktivnostih občinski redarji izvajajo le tiste aktivnosti, za katere so pooblaščeni z zakonodajo.

S policijsko postajo Rače, ki je pristojna na območju Občine Hoče-Slivnica, se bomo sprotno dogovarjali za izvedbe skupnih nadzorov.

1.2.8 Ciljno usmerjene akcije poostrenih nadzorov

Praksa v preteklosti je pokazala, da smo lahko v Medobčinskem redarstvu mnogo bolj učinkoviti, kadar se ob posebno izpostavljenih problematikah ciljno usmerimo. To pomeni, da iz zbranih podatkov s terena natančneje določimo geografsko in področno, kje in kdaj prihaja do težav in nepravilnosti, ki še posebej vplivajo na varnost in kvaliteto bivanja. Naše delovanje potem ciljno usmerimo na te težave, tako na kraj težave, čas težave in vsebino težave. Iz leta v leto izvedemo več ciljno usmerjenih nadzorov in s takšno prakso nameravamo nadaljevati in jo tudi izpopolniti.

1.2.9 Svet za preventivo in vzgojo v cestnem prometu

Svet za preventivo in vzgojo v cestnem prometu sestavljajo predstavniki organov, organizacij in institucij, katerih dejavnost je usmerjena k preventivi in vzgoji v cestnem prometu (npr. vzgojno izobraževalnih organizacij, organizacij civilne družbe, policije, občinskih redarjev, šol vožnje, upravljavcev cest in drugih izvajalcev). Predstavnik Medobčinskega redarstva je tudi član Sveta za preventivo in vzgojo v cestnem prometu Občine Hoče-Slivnica.

Medobčinsko redarstvo bo aktivno sodelovalo v preventivnih akcijah, ki bodo v programu AVP in SPV za leto 2023.

## 1.3 PROGRAM DELA SKUPNE SLUŽBE VARSTVA OKOLJA ZA LETO 2023

Skupna služba varstva okolja (v nadaljevanju SSVO) je upravni in strokovni organ občin ustanoviteljic (Mestne občine Maribor in občin Duplek, Hoče-Slivnica, Lenart, Lovrenc na Pohorju, Miklavž na Dravskem polju, Rače-Fram, Ruše, Sv. Jurij v Slovenskih goricah in Šentilj) na področju varstva okolja in ohranjanja narave.

1.3.1 PRAVNA PODLAGA

Obseg dela SSVO je podrobneje opredeljen z Letnim programom dela, Finančnim načrtom in Kadrovskim načrtom za vsako občino ustanoviteljico.

Letni program dela je pripravljen na podlagi tretjega odstavka 5. člena Odloka o ustanovitvi Skupne občinske uprave Maribor. Temelji na izvajanju nalog v skladu z zakoni, podzakonskimi predpisi ter predpisi občin ustanoviteljic.

V materialnem smislu opredeljujejo dela in naloge SSVO naslednji pomembnejši predpisi:

* Agenda za trajnostni razvoj 2030
* Aarhuška konvencija
* Strategija razvoja Slovenije 2030
* Resolucija o nacionalnem programu varstva okolja za obdobje 2020-2030 (ReNPVO20-30)
* Resolucija o Dolgoročni podnebni strategiji Slovenije do leta 2050 (ReDPS50)
* Zakon o varstvu okolja
* Zakon o vodah
* Zakon o ohranjanju narave
* Zakon o gozdovih
* Zakon o varstvu javnega reda in miru
* Uredba o vodovarstvenem območju za vodno telo vodonosnikov Ruš, Vrbanskega platoja, Limbuške dobrave in Dravskega polja
* Uredba o kakovosti zunanjega zraka
* Uredba o mejnih vrednostih kazalcev hrupa v okolju
* Uredba o ocenjevanju in urejanju hrupa v okolju
* Uredba o načinu uporabe zvočnih naprav, ki na shodih in prireditvah povzročajo hrup
* Uredba o mejnih vrednostih svetlobnega onesnaževanja okolja
* Operativni program ohranjanja kakovosti zunanjega zraka v RS
* mnogi občinski odloki in drugi lokalni predpisi iz različnih področij (o izvrševanju proračuna, o izvajanju obveznih občinskih GJS s področja varstva okolja, lokalni energetski koncepti, prometne strategije, občinski prostorski načrti, idr.)

##

1.3.2. Opis dela Skupne SLUŽBE VARSTVA OKOLJA pri SOU Maribor, za

 leto 2023

Na območju občine se bodo izvajale strokovne in upravne naloge iz različnih področij. Gre za naloge s področja zraka, voda in tal, hrupa, narave, odpadkov, s področja informiranja in ozaveščanja javnosti ter druge naloge.

Prav tako se bodo v okviru službe izvajale posamezne naloge v povezavi z zagotavljanjem lokalnih GJS s področja varstva okolja, v povezavi z zagotavljanjem podrobnejšega ali posebnega monitoringa stanja okolja ter vodenjem informacijskega sistema varstva okolja.

Služba bo s področja varstva okolja pripravljala smernice, priporočila in ukrepe, zagotavljala strokovno pomoč pravnim in fizičnim osebam ter obravnavala in reševala tozadevna odprta vprašanja občanov.

Pri izvajanju svojih nalog bo vseskozi sodelovala z občinsko upravo ter po potrebi z drugimi deležniki iz območja občine, ki se ukvarjajo z okoljevarstvenimi vsebinami.

**Naloge s področja zraka:**

* informiranje in ozaveščanje občanov o pomenu kakovosti zunanjega zraka ter vzrokih onesnaženja (možna organizacija ogleda najbližje merilne postaje zraka za določene ciljne skupine, npr. osnovnošolce)
* povezovanje inšpekcijskih služb in dimnikarjev z lokalno skupnostjo – organizacija skupnega sestanka pred kurilno sezono (v mesecu septembru ali oktobru); pomoč pri reševanju pritožb občanov; pregled stanja iz pretekle kurilne sezone po redni ali izrednih dimnikarskih pregledih; pregled uvedenih inšpekcijskih postopkov; načrtovanje skupnih aktivnosti
* priprava obvestila o pravilnem kurjenju, energentih, dimnikarskih pregledih (pripravi se pred kurilno sezono nekje v mesecu oktobru), distribucija preko dimnikarske službe v občini
* strokovna pomoč v primeru vzpostavitve meritev v občini, sodelovanje pri načrtovanju ukrepov občine za zmanjšanje onesnaženja zraka ali ohranjanja kakovosti zraka (glede na potrebe občine)
* pomoč pri pripravi eventuelne delavnice o pravilnem kurjenju, o možnosti zamenjave kurilnih naprav, o možnostih pridobitve subvencij Eko sklada, ipd. (skupaj z agencijo Energap)
* izvedba prijave kršiteljev na inšpektorat za okolje v imenu občine

**Naloge s področja voda:**

* vodenje vseh aktivnosti v povezavi z zagotavljanjem imisijskega monitoringa tal, površinskih in podzemnih voda na vodovarstvenih območjih črpališč Mariborskega vodovoda – občina se oskrbuje s pitno vodo iz tega sistema
* priprava člankov o rezultatih izvajanja imisijskega monitoringa za lokalno glasilo občine s poudarkom na skrbi občine za zagotavljanja varnih in zadostnih virov pitne vode ter o pomenu ohranjanja kakovosti vseh voda (glede na potrebe občine)
* pomoč pri odprtih vprašanjih glede problematike poseganja na vodovarstvena in druga vodna območja
* vodenje Komisije za pitno vodo, sodelovanje z deležniki in občinami, snovanje ukrepov za celotno vodovarstveno območje črpališč Mariborskega vodovoda, spremljanje izvajanja ukrepov – občina je vabljena na sejo, lahko aktivno sodeluje
* informiranje in ozaveščanje občanov o pomenu varčevanja z vodo, uporabi deževnice, ipd.
* sodelovanje z izvajalcem lokalne GJS za oskrbo prebivalcev s pitno vodo - Mariborski vodovod d.d. (skrb za vodne vire, reševanje težav s posameznimi črpalnimi vodnjaki v okviru sistema, vodenje Komisije za pitno vodo, ipd.)
* sodelovanje z izvajalcem lokalne GJS za odvajanje in čiščenje odpadne komunalne in padavinske vode – Aquasystems d.o.o. (skrb za ozaveščanje o nastanku in čiščenju odpadne vode skozi ogled največje CČN v regiji – možna organizacija vodenega ogleda za ciljne skupine, spomladi ob Sv. dnevu voda)

**Naloge s področja hrupa:**

* izdaja potrdil o uporabi zvočnih naprav in dovoljenj za začasno čezmerno obremenitev okolja s hrupom pri uporabi zvočnih naprav na javnih prireditvah na prostem
* izvedba terenskega ogleda najpogostejših prizorišč javnih prireditev v občini, zaradi boljšega poznavanja situacije na terenu (skupaj s strokovni sodelavci občinske uprave na začetku leta, lahko pa tudi v času trajanja javnih prireditev tekom leta)
* pomoč pri pripravi morebitnih smernic občine za organizatorje prireditev (določitev časovnih in drugih okvirjev za izvajanje javnih prireditev na prostem iz vidika hrupne obremenitve okoliških prebivalcev; oblikovanje priporočil za bolj trajnostno izvajanje prireditev iz vidika ravnanja z odpadki; idr.)

**Naloge s področja narave:**

* informiranje in ozaveščanje glede prisotnosti tujerodnih invazivnih vrst ter načinih odstranjevanja
* zavarovana območja - pomoč pri urejanju vprašanja izvajanja aktivnosti na teh območjih, ki izhajajo iz naravovarstvenega režima, ki velja za posamezno območje
* pomoč pri popularizaciji varstva narave, npr. informiranje in ozaveščanje, načrtovanje učne poti, učilnice v naravi, postavitev informativnih tabel, tisk zgibanke, ipd.
* pomoč pri usmerjanju aktivnosti na varovanih območjih narave (npr. prepoved vožnje v naravnem okolju; prepoved parkiranja v naravi)
* sodelovanje pri organizaciji naravovarstvenih in okoljevarstvenih akcij v občini: odstranjevanje tujerodnih rastlinskih vrst, izlov rib, čistilne akcije, ipd.
* informiranje o gozdnem bontonu, prostoživečih živali
* povezovanje v skupne aktivnosti večih občin glede skrbi za čebele in ostale divje opraševalce (kreiranje skupne spletne točke z informacijami o vseh deležnikih; načrtovanje javnih zelenih površin v občini, ki bodo namenjena kasnejši košnji in paši za opraševalce; posamezne aktivnosti na pobudo občine)

**Naloge s področja odpadkov:**

* informiranje in ozaveščanje občanov o posameznih vrstah odpadkov (npr. pasji iztrebki na zelenih površinah)
* spodbujanje k organizaciji tradicionalnih čistilnih akcij ob sodelovanju z občani (običajno spomladi)
* pomoč pri reševanju odprtih vprašanj o pojavljanju odpadkov v naravi (lokacije stalnega odlaganja v naravi, predlogi ukrepov)
* pomoč občinam in lokalnim organizatorjem javnih prireditev glede izvajanja bolj trajnostnih dogodkov/prireditev (skozi smernice, ki so omenjene pri področju hrupa; dodatno lahko skozi smernice, ki bi jih organizatorji prejeli od občine skupaj z Vlogo za uporabo javne površine); sledenje tudi bodoči zakonodajni ureditvi v povezavi z zmanjševanjem uporabe plastičnih proizvodov na prireditvah in promociji alternativnih proizvodov

**Naloge s področja informiranja in ozaveščanja:**

* priprava obvestil, priporočil ali napotil za občane glede na vsa zgornja področja obravnave (o pomenu kakovosti zraka, vzrokih onesnaženja zraka – promet, kurjenje, pirotehnika, o odstranjevanju tujerodnih invazivnih vrst – npr. ambrozije, vožnji z motornimi kolesi po naravnih poteh oz. v gozdovih, ravnanju z odpadki, …);
* ozaveščanje o okoljskih dnevih in spodbujanje k obeležitvi
* povezovanje v skupne aktivnosti večih občin pri obeleževanju Evropskega tedna mobilnosti v septembru
* priprava določenih člankov za občinska glasila, zloženke, ipd. (na predlog občine)
* in druge aktualne zadeve (svetovanje, informiranje v primerih odprtih vprašanj, ki jih posreduje občina ali njihovi občani)

**Druge naloge:**

* krepitev sodelovanja z lokalnimi izvajalci GJS s področja varstva okolja
* oblikovanje strokovnega mnenja za področje varstva okolja v postopkih sprejemanja prostorskih aktov občine (OPPN)
* pomoč pri oblikovanju mnenj in smernic v postopkih pridobivanja okoljevarstvenih dovoljenj na območju občine (gre za obrate, ki predstavljajo večja okoljska tveganja)
* pomoč pri oblikovanju vsebine razpisa v kolikor občina pripravlja javni razpis za podporo nevladnih organizacij na področju varstva okolja
* reševanje pritožb/pobud občanov v zvezi z različnimi okoljevarstvenimi vsebinami

## 1.4 PROGRAM DELA SKUPNE NOTRANJEREVIZIJSKE SLUŽBE ZA LETO

##  2023

1.4.1 UVOD

Usmeritve za državno notranje revidiranje (Mf, Urad za nadzor proračuna, 2017) opredeljujejo notranje revidiranje kot »neodvisno in nepristransko dejavnost dajanja zagotovil in svetovanja, zasnovana za dodajanje vrednosti in izboljševanje delovanja organizacije. Organizaciji pomaga uresničiti njene cilje s sistematičnim in metodičnim ocenjevanjem in izboljševanjem uspešnosti upravljanja tveganj, kontrolnih postopkov in upravljanja organizacije«.

Občine oziroma posredni proračunski uporabniki (javni zavodi, sklad in javne agencije) lahko zagotavljajo notranje revidiranje na več načinov, in sicer (Mf, Urad za nadzor proračuna, 2017, Usmeritve za državno notranje revidiranje):

* z lastno notranjerevizijsko službo oz. notranjim revizorjem, zaposlenim na predstojniku neposredno podrejenem delovnem mestu »notranji revizor« (lastna NRS),
* s skupno notranjerevizijsko službo (skupna NRS) ali
* z najemom zunanjega izvajalca notranjega revidiranja.

100. člen Zakona o javnih financah določa, da je predstojnik neposrednega oziroma posrednega proračunskega uporabnika (odslej PU) odgovoren za vzpostavitev in delovanje ustreznega sistema finančnega poslovodenja ter notranjega revidiranja. Odločitev o načinu izvajanja dejavnosti notranjega revidiranja je v pristojnosti predstojnika PU.

1.4.2 Pravni okvir notranjega nadzora javnih financ

Pravni okvir notranjega nadzora javnih financ opredeljujejo Zakon o javnih financah ter podzakonski akti s področja notranjega nadzora javnih financ. Skladno z določbami navedenih pravnih podlag je notranje revidiranje, poleg finančnega poslovodenja ter notranjih kontrol, eden izmed temeljev sistema notranjega nadzora javnih financ, za katerega je v okviru posamezne občine odgovoren župan.

Poleg Zakona o javnih financah, predstavljajo pravni okvir notranjemu revidiranju v slovenskih občinah še naslednji predpisi:

* Pravilnik o usmeritvah za usklajeno delovanje sistema notranjega nadzora javnih financ (Ur. l. RS, št. 72/02),
* Pravilnik o pogojih za pridobitev naziva državni notranji revizor in preizkušeni državni notranji revizor (Ur. l. RS, št. 50/15),
* Usmeritve za državno notranje revidiranje (Ministrstvo za finance, Urad RS za nadzor proračuna, december 2017),
* Usmeritve za notranje kontrole (Ministrstvo za finance, Urad RS za nadzor proračuna, november 2004),
* Strategija razvoja notranjega nadzora javnih financ v Republiki Sloveniji za obdobje od 2011 do 2015 (Vlada RS, 11.2.2011).

Notranji revizor opravlja delo v skladu s kodeksom notranjerevizijskih načel, ki jih je izdal Slovenski inštitut za revizijo, njegove presoje pa morajo biti nepristranske in neodvisne.

V točki 1.2 Usmeritev za državno notranje revidiranje (september, 2017) je opredeljeno, da se notranje revidiranje v občinah izvaja v skladu s prednostnim redom uporabe pravil pri notranjem revidiranju, pri čemer je uporaba nekaterih pravil zavezujoča, druga pa zelo priporočena.

Med zavezujoča pravila državnega notranjega revidiranja sodijo naslednje pravne in strokovne podlage, ki si sledijo po navedenem vrstnem redu (MF, Urad za nadzor proračuna, str. 5):

* Zakon o javnih financah ter predpisi, izdani na njegovi podlagi, ki urejajo notranji nadzor javnih financ;
* Usmeritve za državno notranje revidiranje, ki vsebujejo:

a) vse obvezujoče elemente Mednarodnega okvira strokovnega ravnanja pri notranjem revidiranju, in sicer:

* opredelitev notranjega revidiranja;
* kodeks etike ter
* mednarodne standarde strokovnega ravnanja pri notranjem revidiranju (vključno s pojasnili in s pojmovnikom);

b) dodatne zahteve oz. pojasnila pri uveljavitvi posameznih obvezujočih elementov Mednarodnega okvira strokovnega ravnanja pri notranjem revidiranju v okolju proračunskih uporabnikov;

* Stališča Urada RS za nadzor proračuna s področja notranjega nadzora javnih financ, objavljena na spletni strani:

http://www.unp.gov.si

Zelo priporočena pravila državnega notranjega revidiranja notranje revizorje usmerjajo pri upoštevanju zavezujočih pravil. V to kategorijo pravil po navedenem vrstnem redu sodijo (MF, Urad za nadzor proračuna, str. 5):

* Smernice Urada RS za nadzor proračuna v zvezi z uporabo Usmeritev za državno notranje revidiranje, objavljene na spletni strani:

http://www.unp.gov.si

* Svetovalni napotki, izdani s strani Inštituta notranjih revizorjev (IIA), katerih slovenski prevod se nahaja na naslednji spletni povezavi:

http://www.si-revizija.si/notranji\_revizorji/pravila\_stroke.php

* Druge smernice in metodološka gradiva, izdana s strani Inštituta notranjih revizorjev (IIA) (npr. stališča, strokovna navodila, objavljena na spletnih straneh Inštituta notranjih revizorjev (IIA):

http://www.theiia.org).

Uporaba Usmeritev je obvezna za vse izvajalce notranjega revidiranja, ne glede na način organiziranosti oz. obliko zagotavljanja notranjega revidiranja v slovenskih občinah (MF, Urad za nadzor proračuna), kar pomeni, da jim morajo pri svojem delu spoštovati tako zaposleni notranji revizorji kot tudi zunanji izvajalci te dejavnosti.

1.4.3 Opis dela Skupne NOTRANJEREVIZIJSKE SLUŽBE pri SOU Maribor,

 za leto 2023

Trenutno revizijsko okolje SNRS pri SOU Maribor obsega: **vse notranje organizacijske enote** (NOE) **Mestne občine Maribor**, **17 krajevnih skupnosti in mestnih četrti MOM** (KS in MČ), **37 posrednih proračunskih uporabnikov** proračuna MOM (javnih zavodov in sklada) ter **12 drugih občin ustanoviteljic**, ki so vključene v skupno upravo na področju notranjega revidiranja.

1.4.4 Področje revidiranja, za leto 2023

Skupna notranjerevizijska služba deluje samostojno in neodvisno kot notranja organizacijska enota, ki je neposredno podrejena županom občin oz. predstojnikom posrednih proračunskih uporabnikom (odslej PPU), ki so pristopili k skupni notranji revizijski službi, in katerim neposredno poroča.

Naloge skupne notranje revizijske službe so:

– priprava dolgoročnega in letnega načrta dela,

– izvajanje rednih in izrednih revizij,

– svetovanje,

– izdelava letnih poročil o delovanju službe,

– sodelovanje z zunanjimi revizorji ter

– druge naloge v zvezi z notranjim revidiranjem.

Zaposleni v SNRS bomo delo **v letu 2023** opravljali na osnovi sprejetega dolgoročnega ter **letnega načrta dela skupne službe**, ki ga do **20. decembra** tekočega leta potrdijo vsi **župani** občin ustanoviteljic za naslednje leto. Strateški in letni načrt dela pripravi vodja skupne službe, in sicer na osnovi *predhodno izvedene revizijske ocene tveganja*. Pri pripravi načrtov notranje revizije vodja notranje revizije upošteva prispevek **županov** oziroma **predstojnikov PPU** ter **organov nadzora** (Ministrstvo za finance RS, 2017).

SNRS bo v letu 2023 pri proračunskih uporabnikih izvajala prečne delne revizije (funkcijski pristop), saj ji to omogoča, da je v skladu z dogovori med občinami ustanoviteljicami, vsako leto prisotna v vseh občinah. S takim načinom dela je dosežen precejšnji prihranek revizijskega časa, saj je za prečne revizije potrebno pripraviti manj načrtov in programov izvajanja revizij.

SNRS bo občinam in pridruženim PPU zagotovila eno notranjo revizijo, medtem, ko je za Mestno občino Maribor zaradi velikosti in kompleksnosti proračuna potrebno v plan vključiti večji obseg dela.

Tabela 1: področje revidiranja, za leto 2023

|  |  |  |  |  |  |  |  |
| --- | --- | --- | --- | --- | --- | --- | --- |
| **Trajni dosje**  | **Občina**  | **Vrsta\*** | **Pogostnost** | **Delitev po ključu (Odlok)** | **Število revizijskih dni** | **Opredelitev revizijskega cilja** | **Previden rok izvedbe** |
|
|
| NPU | Občina Hoče - Slivnica | 7 | vsako leto | 1,8 | 25 | Preveritev dela poslovanja občine, za leto 2022 | leto 2023 |

1.5 PROGRAM DELA SKUPNE SLUŽBE UREJANJA PROSTORA ZA LETO

 2023

*1.5.1 UVOD*

Skupna služba urejanja prostora (SSUP v nadaljevanju) je upravni in strokovni organ občin ustanoviteljic (Mestne občine Maribor in občin Duplek, Hoče-Slivnica, Lovrenc na Pohorju, Miklavž na Dravskem polju, Rače-Fram, Selnica ob Dravi, Sv. Jurij v Slovenskih goricah, Benedikt, Sveta Ana in Cerkvenjak) na področju urejanja prostora.

Na območju občine se bodo izvajale strokovne in upravne naloge iz področja urejanja prostora, s področja informiranja in ozaveščanja javnosti ter druge naloge.

Služba bo s področja urejanja prostora pripravljala usmeritve, priporočila in ukrepe, zagotavljala strokovno pomoč pravnim in fizičnim osebam ter obravnavala in reševala odprta vprašanja občanov in občinskih služb.

Pri izvajanju svojih nalog bo vseskozi sodelovala z občinsko upravo ter po potrebi z drugimi deležniki iz območja občine, ki se ukvarjajo s prostorskimi vsebinami.

*1.5.2 PRAVNA PODLAGA*

Obseg dela SSUP je podrobneje opredeljen z Letnim programom dela, Finančnim načrtom in Kadrovskim načrtom za vsako občino ustanoviteljico.

Letni program dela je pripravljen na podlagi osmega odstavka 25. člena Odloka o ustanovitvi Skupne občinske uprave Maribor. Temelji na izvajanju nalog v skladu z zakoni, podzakonskimi predpisi ter predpisi občin ustanoviteljic.

Dela in naloge SSUP opredeljujejo naslednji pomembnejši predpisi:

* Strategija razvoja Slovenije 2030,
* Agenda za trajnostni razvoj 2030,
* Zakon o urejanju prostora ZUreP-3 (Ur. L. RS, št. 199/2021),
* Gradbeni zakon (GZ-1), (Ur. L. RS, št. 199/2021),
* Zakon o varstvu okolja (Uradni list RS, št. 41/04, 17/06 – ORZVO187, 20/06, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13, 56/15, 102/15, 30/16, 61/17 – GZ, 21/18 – ZNOrg, 84/18 – ZIURKOE, 158/20 in 44/22 – ZVO-2),
* Zakon o vodah (Uradni list RS, št. 67/02, 2/04 – ZZdrI-A, 41/04 – ZVO-1, 57/08, 57/12, 100/13, 40/14, 56/15 in 65/20),
* Zakon o ohranjanju narave (Uradni list RS, št. 96/04 – uradno prečiščeno besedilo, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb in 105/22 – ZZNŠPP),
* Zakon o gozdovih (Uradni list RS, št. 30/93, 56/99 – ZON, 67/02, 110/02 – ZGO-1, 115/06 – ORZG40, 110/07, 106/10, 63/13, 101/13 – ZDavNepr, 17/14, 22/14 – odl. US, 24/15, 9/16 – ZGGLRS in 77/16).

*1.5.3 Opis dela Skupne SLUŽBE UREJANJA PROSTORA pri SOU Maribor,*

*za* *leto 2023*

**Naloge iz naslova občinskega urbanista**

Zakon o urejanju prostora ZUreP-3 (Ur. L. RS, št. 199/2021) v 46. členu določa, da mora občina zaradi strokovnosti in zakonitosti opravljanja nalog urejanja prostora imeti zagotovljeno sodelovanje vsaj ene občinske urbanistke ali občinskega urbanista (v nadaljevanju občinski urbanist).

Drugi odstavek istega člena določa, da je **občinski urbanist oseba**, ki izpolnjuje pogoje za pooblaščenega arhitekta ali pooblaščenega prostorskega načrtovalca v skladu s predpisi, ki urejajo arhitekturno in inženirsko dejavnost.

Občinski urbanist opravlja naslednje zakonsko določene naloge:

* skrb za pripravo prostorskih aktov,
* potrdi mnenje o skladnosti dokumentacije za pridobitev gradbenega dovoljenja z občinskimi prostorskimi izvedbenimi akti,
* pripravi mnenje k elaboratu lokacijske preveritve,
* potrdi soglasje k priglašenemu posegu v prostor (od leta 2024 naprej),
* potrdi, da so izpolnjeni pogoji za uporabo kratkega postopka sprememb in dopolnitev OPN, OPPN, oziroma za uporabo tehnične posodobitve.

**Naloge s področja skrbi za pripravo prostorskih aktov**

* svetovanje v zvezi z pripravo občinskih prostorskih načrtov: z OPN se v skladu z regionalnim in občinskim prostorskim planom na izvedbeni ravni načrtujejo prostorske ureditve lokalnega pomena, določa namenska raba prostora in izvedbeni pogoji za umestitev načrtovanih pogojev v prostor. V OPN se določijo območja za katera je predvidena izdelava OPPN.
* Svetovanje v zvezi z pripravo občinskih prostorskih načrtov: z OPN se v skladu z regionalnim in občinskim prostorskim planom na izvedbeni ravni načrtujejo prostorske ureditve lokalnega pomena, določa namenska raba prostora in izvedbeni pogoji za umestitev načrtovanih pogojev v prostor. V OPN se določijo območja za katera je predvidena izdelava OPPN.
* Svetovanje v zvezi s pripravo medobčinskih lokacijskih načrtov MLN na delih občin, kjer je medsebojno medobčinsko povezovanje nujno,
* Sodelovanje pri pripravi lokacijskih preveritev,
* Sodelovanje pri izdelavi Odloka o ureditvi podobe naselij in krajine s katerim se ureja urbani in prostorski razvoj na praviloma že zgrajenih območjih naselij, s poudarkom na urejeni podobi ter medsebojno usklajeni dopolnjujoči rabi javnih in zasebnih površin ter ureja podobo krajine tako, da določa pogoje za gradnjo objektov, za katere skladno s predpisi ni potrebno pridobiti gradbenega dovoljenja, izvajanje ne gradbenih posegov v prostor: urejanje in vzdrževanje zelenega sistema, oglaševanje, osvetlitev,… Odlok se sprejme za območja, kjer je zagotavljanje urejene podobe naselja posebej pomembno.
* Sodelovanje na javnih razgrnitvah, predstavitvah in drugih tolmačenjih OPN-ja in OPPN-jev.
* Svetovanje pri pripravi projektnih nalog za pripravo natečajev na področju arhitekture in urbanizma, izdelava projektnih nalog za potrebe natečaja (arhitekturnega in urbanističnega), sodelovanja v natečajni komisiji za izbiro najustreznejše rešitve.
* Podajanje strokovnih mnenj o reševanju prostorskih problemov iz naslova izkušenj dobre prakse,
* Izdelava projektnih nalog za idejne urbanistične rešitve posamičnih območij na območju občine.
* Povezovanje z drugimi službami, ki so vezane za tematiko urejanja prostora (varstvo okolja, varstvo voda, Zavod za varstvo kulturne dediščine, Zavod za varstvo narave,…).

**Naloge s področja potrjevanja mnenj o skladnosti dokumentacije za pridobitev gradbenega dovoljenja z občinskimi prostorskimi izvedbenimi akti**

* Podajanje strokovnih rešitev za pisanje kvalitetnih mnenj, usklajenih z aktualno zakonodajo.
* Podajanje zahtev za vsebino projektne dokumentacije na katero se izdaja mnenje, ki ga potrjuje občinski urbanist,
* Pregled projektne dokumentacije in potrjevanje mnenj.

**Naloge s področja priprave mnenja k lokacijski preveritvi**

* Individualna obravnava pobudnikov, pred sprejetjem pobude o postopku lokacijske preveritve.
* Načrtovanje aktivnosti v zvezi z ohranjanjem posamične poselitve.
* Načrtovanje aktivnosti v zvezi z ureditvami zunaj ureditvenega območja naselja, območja, ki niso namenjena bivanju.
* Pregled elaborata lokacijske preveritve in pisanje mnenja k elaboratom lokacijskih preveritev v postopkih lokacijske preveritve in podajali predlog obravnave lokacijskih preveritev na občinskem svetu; vse v skladu z normativnimi podlagami.
* Strokovne opredelitve do posamičnih problemov urejanja prostora.
* Podajanje strokovnih mnenj investitorjem o reševanju prostorskih problemov iz naslova izkušenj dobre prakse.

**Naloge s področja izpolnjevanja pogojev za uporabo kratkega postopka sprememb in dopolnitev OPN, OPPN, oziroma za uporabo tehnične posodobitve.**

* Individualna obravnava investitorjev ali občine pred odločitvijo za izvedbo kratkega postopka sprememb in dopolnitev OPN, OPPN, oziroma tehnične posodobitve.
* Izdelava strokovnega mnenja k izvedbi kratkega postopka sprememb in dopolnitev OPN, OPPN, oziroma tehnične posodobitve.

**Naloge s področja informiranja in ozaveščanja**

* Strokovno svetovanje županji ali županu (v nadaljnjem besedilu: županu) v zadevah urejanja prostora, in skrbi za celostno politiko prostorskega razvoja občine.
* Informiranje in ozaveščanje širše javnosti preko e mail-a, internetnih strani, preko sredstev javnega obveščanja glede problematike urejanja prostora.
* Informiranje javnosti o drugih aktualnih zadevah (tudi v povezavi z dogajanjem na področju urejanja prostora na nacionalni ravni.
* Vzpostavitev spletne strani za prostorsko problematiko (ažuriranje, nadgradnja, vzdrževanje).
* Ozaveščanje in izobraževanje na temo urbanega okolja (sodelovanje s šolami in vrtci).
* Posamična tolmačenja veljavnih prostorskih aktov občine, predlog za spremembo in dopolnitev starejših veljavnih občinskih prostorskih aktov.
* Seznanjanje občin z novo zakonodajo in drugimi predpisi, ki vplivajo na reševanje prostorskih problemov.
* Izobraževanje občin o vplivu nove zakonodaje in ostalih predpisov s področja urejanja prostora na izvedbene akte in na splošno na prostorsko politiko.

**Druge naloge**

* Spremljanje izvajanja prostorske politike občine.
* Sodelovanje pri pripravi nekaterih občinskih odlokov ali drugih dokumentov v občini ter

sodelovanje z mnogimi institucijami v mestu in na nacionalnem nivoju na področju urejanja okolja (RRA, ZRSVN, DRSV, ZGS, MOP, DRSV, SOS idr.).

* Popularizacija sodelovanja pri urejanju prostora, sodelovanje na mednarodnih projektih: strategija oživitve starih jeder,…
* Pobude za prenos dobre prakse v smislu socialne kohezije, socialne vključenosti in občutka družbene pripadnosti.
* Spremljanje in morebitno sodelovanje v okviru slovenskih, evropskih in drugih programov: IPOP (I POP je nevladna, svetovalna in raziskovalna organizacija na področju trajnostnega urejanja prostora.), IŠSP (IŠSP se ukvarja z raziskovanjem, razvojem, zagovorništvom in promocijo dostopne stanovanjske preskrbe ter ozaveščanjem o stanovanju kot človekovi pravici.), URBACT (URBACT je program evropskega teritorialnega sodelovanja, katerega poslanstvo je spodbujati in podpirati trajnostni in celoviti urbani razvoj. Program sodi med instrumente evropske kohezijske politike, finančno ga podpirajo Evropski sklad za regionalni razvoj, države članice ter Norveška in Švica. Poslanstvo programa URBACT je mestom omogočiti, da skupaj razvijajo celostne rešitve za urbane izzive tako, da se povezujejo, delijo izkušnje in se iz njih učijo ter spoznavajo dobre prakse za izboljšanje urbanih politik.) idr..
* Z zagovorniškim delovanjem na državni in lokalni ravni prispevati k sprejetju zakonodaje in ukrepov, ki bodo koristni za prostorski razvoj.
* Na podlagi medobčinskega sodelovanja, pristop k medobčinskim projektom (učinkovita vzpostavitev kolesarskih poti med funkcionalnimi enotami, učinkovita vzpostavitev medkrajevnega JP, vzpostavitev trajnostne mobilnosti, projektno sodelovanje.
* Naloge s področja inovativnih praks in sistemskih rešitev urejanja prostora in varstva prostora.

1.6 PROGRAM DELA SKUPNE SLUŽBE CIVILNE ZAŠČITE ZA LETO

 2023

*1.6.1 UVOD*

Skupna služba Civilne zaščite in požarnega varstva (v nadaljevanju: služba) je strokovni organ občin ustanoviteljic (Mestne občine Maribor in občin Hoče-Slivnica, Miklavž na Dravskem polju Ruše, Selnice ob Dravi in Lovrenca na Pohorju, Sv. Jurij v Slo. Goricah, Sv. Trojica, Lenart in Šentilj) na področju Varstva pred naravnimi in drugimi nesrečami in požarnega varstva, ki so ga občine ustanovile z Odlokom o ustanovitvi Skupne občinske uprave Maribor (MUV, št. 21/19 s spremembami). Na podlagi navedenega bo služba v skladu s področno zakonodajo opravljala strokovne naloge za občine ustanoviteljice

*1.6.2 STROKOVNE NALOGE*

Služba bo za občine ustanoviteljice izvajala naslednje strokovne naloge:

1. **Področje Civilne zaščite:**
* pregled in seznanitev s stanjem področja Civilne zaščite, izmenjava mnenj s poveljniki in štabi CZ,
* izdelava ocen ogroženosti ter načrtov zaščite in reševanje,
* ažuriranje organizacijskih dokumentov zaščite in reševanja,
* priprava načrta usposabljanj in načrta nabav opremljanja
1. **Področje požarne varnosti:**
* pregled in seznanitev s stanjem področja požarne varnosti, izmenjava mnenj s občinskimi gasilskimi poveljniki in gasilskimi poveljstvi občine,
* pregled operativnih gasilskih načrtov gasilskih enot,
* normativna ureditev požarne varnosti.

*1.6.3 Opis dela Skupne SLUŽBE CIVILNE ZAŠČITE pri SOU Maribor,*

*za leto 2023*

Služba bo obiskovala Občino Hoče – Slivnica in se seznanjala s stanjem področja Civilne zaščite, redno izmenjavala mnenja s poveljnikom in štabom CZ, ter urejala sistem zaščite, reševanja in pomoči v občini v skladu z veljavno zakonodajo.

Služba bo prav tako obiskovala Občino Hoče – Slivnica in se seznanjala s stanjem področja požarne varnosti, ter redno izmenjavala mnenja s občinskim gasilskim poveljnikom in gasilskim poveljstvom občine. Služba se bo seznanila s stanjem njenih dokumentov na področju požarne varnosti.

* PODROČJE CIVILNE ZAŠČITE
* Izdelava ocene ogroženosti občine zaradi nesreče zrakoplova,
* izdelava načrta zaščite in reševanja zaradi nesreče zrakoplova,
* ažuriranje organizacijskih dokumentov in skupnih prilog k načrtom zaščite in reševanja,
* izdelava načrta usposabljanj in izobraževanja pripadnikov Civilne zaščite,
* izdelava načrta nabav opreme za delovanje Civilne zaščite v skladu Uredbo o organiziranju, opremljanju in usposabljanju sil za zaščito, reševanje in pomoč in zagotovljenimi sredstvi v proračunu občine.
* PODROČJE POŽARNE VARNOSTI
* Pregled normativne ureditve področja požarne varnosti v občini v skladu z veljavnimi predpisi (sklepi župana, požarne takse, pogodbe o sofinanciranju),
* pregled stanja operativnih gasilskih načrtov v občini ter v njihovih gasilskih enotah.

# 2. FINANČNI NAČRT

## 2.1 FINANČNI NAČRT ZA MEDOBČINSKO INŠPEKCIJO

Temeljno izhodišče pri pripravi finančnega načrta za leto 2023 je ohranitev obsega dejavnosti in opravil na povprečju preteklega obdobja s tendenco rasti posameznih aktivnosti in opravil ter z upoštevanjem načela racionalizacije sredstev.

Finančni načrt naloge Medobčinska inšpekcija SOU Maribor za leto 2023 znaša **552.000€.**

Tabela 2

|  |
| --- |
| **Finančni načrt Medobčinske inšpekcije SOU Maribor po postavkah za leto 2023** |
| **PP** |  | **Konto** | **OPIS** | **Zneski v €** |
| **111804** |   |   | **PLAČE** | **428.000** |
| **211713** |   |   | **MATERIALNI STROŠKI** | **114.000**  |
| **213402** |  |  | **NAKUP OSNOVNIH SREDSTEV IN OPREME** | **10.000** |
|  |  |  |  |  |
|  |  |  | **SKUPAJ** | **552.000** |

## 2.2 FINANČNI NAČRT ZA MEDOBČINSKO REDARSTVO

Temeljno izhodišče pri pripravi finančnega načrta za leto 2023 je ohranitev obsega dejavnosti in opravil na povprečju preteklega obdobja s tendenco rasti posameznih aktivnosti in opravil ter z upoštevanjem načela racionalizacije sredstev.

Finančni načrt naloge Medobčinsko redarstvo SOU Maribor za leto 2023 znaša **1.123.000€.**

Tabela 3 (celoten obseg odhodkov MR v letu 2023)

|  |
| --- |
| **Finančni načrt Medobčinskega redarstva SOU Maribor po postavkah za leto 2023 – celoten obseg odhodkov** |
| **PP** |  | **Konto** | **OPIS** | **Zneski v €** |
| **111805** |   |   | **PLAČE** | **825.000** |
| **211714** |   |   | **MATERIALNI STROŠKI** | **288.000** |
| **213403** |  |  | **NAKUP OSNOVNIH SREDSTEV IN OPREME** | **10.000** |
|  |  |  |  |  |
|  |  |  | **SKUPAJ** | **1.123.000** |

Tabela 4 (obseg odhodkov MR v letu 2023, ki so predmet financiranja občin ustanoviteljic)

|  |
| --- |
| **Finančni načrt Medobčinskega redarstva SOU Maribor po postavkah za leto 2023 – obseg odhodkov, ki so predmet financiranja** |
| **PP** |  | **Konto** | **OPIS** | **Zneski v €** |
| **111805** |   |   | **PLAČE** | **825.000** |
| **211714** |   |   | **MATERIALNI STROŠKI** | **218.804** |
| **213403** |  |  | **NAKUP OSNOVNIH SREDSTEV IN OPREME** | **10.000** |
|  |  |  |  |  |
|  |  |  | **SKUPAJ** | **1.053.804** |

## 2.3 FINANČNI NAČRT ZA SKUPNO SLUŽBO VARSTVA OKOLJA

Temeljno izhodišče finančnega načrta za leto 2023 izvira iz potreb SSVO za izvedbo Letnega programa dela za leto 2023. Temeljno izhodišče pri pripravi finančnega načrta je ohranitev obsega dejavnosti na nivoju preteklega leta.

Finančni načrt naloge SSVO za leto 2023 v skupni višini znaša **793.700€**.

Tabela 5 (celoten obseg odhodkov SSVO v letu 2023)

|  |
| --- |
| **Finančni načrt Skupne službe varstva okolja SOU Maribor po postavkah za leto 2023 – celoten obseg odhodkov** |
| **PP** |  | **Konto** | **OPIS** | **Zneski v €** |
| **111806** |   |   | **PLAČE** | **351.000** |
| **211715** |   |   | **MATERIALNI STROŠKI** | **21.600** |
| **213404** |  |  | **NAKUP OSNOVNIH SREDSTEV IN OPREME** | **10.000** |
| **157000** |  |  | **UPRAVLJANJE Z GOZDOVI S POSEBNIM NAMENOM** | **20.000** |
| **156301** |  |  | **PROGRAMI, POROČILA IN SOFINANCIRANJE PROGRAMOV** | **55.000** |
| **156401** |  |  | **DELOVANJE MOBILNOSTNEGA CENTRA** | **31.500** |
| **156001** |  |  | **OKOLJE** | **261.000** |
| **156901** |  |  | **SANACIJA IZLITJA OLJA NA HS1** | **10.000** |
| **156101** |  |  | **NARAVA** | **33.600** |
|  |  |  | **SKUPAJ** | **793.700** |

Tabela 6 (obseg odhodkov SSVO v letu 2023, ki so predmet financiranja občin ustanoviteljic)

|  |
| --- |
| **Finančni načrt Skupne službe varstva okolja SOU Maribor po postavkah za leto 2022 –obseg odhodkov, ki so predmet financiranja** |
| **PP** |  | **Konto** | **OPIS** | **Zneski v €** |
| **111806** |   |   | **PLAČE** | **351.000** |
| **211715** |   |   | **MATERIALNI STROŠKI** | **21.600** |
| **213404** |  |  | **NAKUP OSNOVNIH SREDSTEV IN OPREME** | **10.000** |
|  |  |  | **SKUPAJ** | **382.600** |

## 2.4 FINANČNI NAČRT ZA SKUPNO NOTRANJEREVIZIJSKO SLUŽBO

Temeljno izhodišče pri pripravi finančnega načrta za leto 2023 je vzpostavitev in učinkovito ter gospodarno izvajanje funkcije notranjega revidiranja občin ustanoviteljic ter njihovih posrednih in neposrednih proračunskih uporabnikov.

Finančni načrt naloge Skupna notranjerevizijska služba SOU Maribor za leto 2023 znaša **281.000€.**

Tabela 7 (celoten obseg odhodkov SNRS v letu 2023)

|  |
| --- |
| **Finančni načrt Skupne notranjerevizijske službe SOU Maribor po postavkah za leto 2023 – celoten obseg odhodkov** |
| **PP** |  | **Konto** | **OPIS** | **Zneski v €** |
| **111809** |   |   | **PLAČE** | **220.000** |
| **211716** |   |   | **MATERIALNI STROŠKI** | **59.000** |
| **213405** |  |  | **NAKUP OSNOVNIH SREDSTEV IN OPREME** | **2.000** |
|  |  |  |  |  |
|  |  |  | **SKUPAJ** | **281.000** |

Tabela 8 (obseg odhodkov SNRS v letu 2023, ki so predmet financiranja občin ustanoviteljic)

|  |
| --- |
| **Finančni načrt Skupne notranjerevizijske službe SOU Maribor po postavkah za leto 2023 –obseg odhodkov, ki so predmet financiranja** |
| **PP** |  | **Konto** | **OPIS** | **Zneski v €** |
| **111809** |   |   | **PLAČE** | **220.000** |
| **211716** |   |   | **MATERIALNI STROŠKI** | **20.000** |
| **213405** |  |  | **NAKUP OSNOVNIH SREDSTEV IN OPREME** | **2.000** |
|  |  |  | **SKUPAJ** | **242.000** |

2.5 FINANČNI NAČRT ZA SKUPNO SLUŽBO UREJANJA PROSTORA

Temeljno izhodišče pri pripravi finančnega načrta za leto 2023 je vzpostavitev in učinkovito ter gospodarno izvajanje prevzetih nalog.

Finančni načrt naloge Skupna služba urejanja prostora SOU Maribor za leto 2023 znaša **197.000€.**

Tabela 9

|  |
| --- |
| **Finančni načrt Skupna služba urejanja prostora SOU Maribor po postavkah za leto 2023** |
| **PP** |  | **Konto** | **OPIS** | **Zneski v €** |
| **111811** |   |   | **PLAČE** | **167.000** |
| **211718** |   |   | **MATERIALNI STROŠKI** | **20.000** |
| **213407** |  |  | **NAKUP OSNOVNIH SREDSTEV IN OPREME** | **10.000** |
|  |  |  | **SKUPAJ** | **197.000** |

2.6 FINANČNI NAČRT ZA SKUPNO SLUŽBO CIVILNE ZAŠČITE

Temeljno izhodišče pri pripravi finančnega načrta za leto 2023 je vzpostavitev in učinkovito ter gospodarno izvajanje prevzetih nalog.

Finančni načrt naloge Skupna služba civilne zaščite SOU Maribor za leto 2023 znaša **5.469.675€.**

Tabela 10 (celoten obseg odhodkov SSCZ v letu 2023)

|  |
| --- |
| **Finančni načrt Skupna služba civilne zaščite SOU Maribor po postavkah za leto 2023 – celoten obseg odhodkov** |
| **PP** |  | **Konto** | **OPIS** | **Zneski v €** |
| **111812** |   |   | **PLAČE** | **100.000** |
| **164008** |  |  | **VZDRŽEVANJE OBJEKTOV IN OBNOVA OPREME POKLICNE JAVNE GASILSKE SLUŽBE – SSCZ** | **65.000** |
| **164009** |  |  | **VZDRŽEVANJE OBJEKTOV IN OBNOVA OPREME PROSTOVOLJNE GASILSKE SLUŽBE – SSCZ** | **138.000** |
| **164011** |  |  | **OBNOVA IN GRADNJA OBJEKTOV ZA POTREBE ZAŠČITE IN REŠEVANJA** | **151.020** |
| **211719** |   |   | **MATERIALNI STROŠKI** | **10.000** |
| **213408** |  |  | **NAKUP OSNOVNIH SREDSTEV IN OPREME** | **2.000** |
| **531005** |  |  | **JAVNI ZAVOD GASILSKA BRIGADA MARIBOR** | **3.387.254** |
| **531006** |  |  | **GASILSKA ZVEZA MARIBOR** | **167.600** |
| **531007** |  |  | **GZM-PROSTOVOLJNE GASILSKE ENOTE** | **199.400** |
| **534002** |  |  | **STROŠKI ZIR COVID 19** | **31.000** |
| **534003** |  |  | **PROGRAM POŽARNEGA SKLADA** | **1.150.401** |
| **837005** |  |  | **SOFINANCIRANJE POGODBENIH IZVAJALCEV** | **19.000** |
| **837006** |  |  | **PROGRAM ŠTABOV, ENOT CIVILNE ZAŠČITE IN DRUGIH REŠEVALNIH SIL** | **49.000** |
|  |  |  | **SKUPAJ** | **5.469.675** |

Tabela 11 (obseg odhodkov SSCZ v letu 2023, ki so predmet financiranja občin ustanoviteljic)

|  |
| --- |
| **Finančni načrt Skupna služba civilne zaščite SOU Maribor po postavkah za leto 2023 – obseg odhodkov, ki so predmet financiranja** |
| **PP** |  | **Konto** | **OPIS** | **Zneski v €** |
| **111812** |   |   | **PLAČE** | **100.000** |
| **211719** |   |   | **MATERIALNI STROŠKI** | **10.000** |
| **213408** |  |  | **NAKUP OSNOVNIH SREDSTEV IN OPREME** | **2.000** |
|  |  |  | **SKUPAJ** | **112.000** |

## 2.7 ODHODKI – delitev odhodkov Skupne občinske uprave Maribor za leto 2023, ki so predmet financiranja po deležih

Tabela 12

|  |  |  |  |  |  |  |
| --- | --- | --- | --- | --- | --- | --- |
| **Naloga** | **Delež** | **Plače in drugi osebni prejemki**  | **Prispevki** | **Materialni stroški** | **Osnovna sredstva** | **Stroški skupaj**  |
| Medobčinska inšpekcija | 3,40 | 12.660,24 | 1.891,76 | 3.876,00 | 340,00 | 18.768,00 |
| Medobčinsko redarstvo | 0,89 | 6.387,98 | 954,53 | 1.947,36 | 89,00 | 9.378,87 |
| Skupna služba varstva okolja | 1,13 | 3.450,68 | 515,62 | 244,08 | 113,00 | 4.323,38 |
| Skupna notranjerevizijska služba  | 1,80 | 3.445,20 | 514,80 | 360,00 | 36,00 | 4.356,00 |
| Skupna služba urejanja prostora | 6,38 | 9.269,50 | 1.385,10 | 1.276,00 | 638,00 | 12.568,60 |
| Skupna služba civilne zaščite | 4,29 | 3.727,95 | 557,05 | 428,50 | 85,70 | 4.799,20 |
| Skupaj |  | **38.941,55** | **5.818,86** | **8.131,94** | **1.301,70** | **54.194,05** |

## 2.8 PRIHODKI

Prihodki od države na podlagi Zakona o financiranju občin s strani države, kot spodbuda za ustanavljanje skupnih občinskih uprav.

Za leto 2023 bo Občina Hoče-Slivnica zaradi, v skupno izvajanje prenesenih 6 nalog, upravičena do 55% sofinanciranja plač in drugih izdatkov ter prispevkov delodajalca zaposlenim. **Ob predpostavki 100% realizacije navedenih odhodkov, bo zahtevek Občine Hoče-Slivnica do države za leto 2023 znašal 29.541,87 EUR z vključenimi materialnimi stroški.**

#

# 3. KADROVSKI NAČRT SKUPNE OBČINSKE UPRAVE MARIBOR ZA LETO 2023

**KADROVSKI NAČRT**

**»SKUPNE OBČINSKE UPRAVE MARIBOR« za leto 2023**

 Tabela 13 (Kadrovski načrt za leto 2023)

|  | **Opis** | **Tarifni****razred** | **Število****zaposlenih na dan** **31.12.2022** | **Število****zaposlenih na dan** **1. 1. 2023** | **Predvideno število zaposlenih na dan** **31.12.2023** |
| --- | --- | --- | --- | --- | --- |
| **1** | **2** | **3** | **4** | **5** |
| **I** | Zaposleni javni uslužbenci | I | 0 | 0 | 0 |
| II | 0 | 0 | 0 |
| III | 0 | 0 | 0 |
| IV | 0 | 0 | 0 |
| V | 25 | 25 | 23 |
| VI | 3 | 3 | 3 |
| VII/1+VII/2 | 27 | 27 | 31 |
| **II** | Pripravniki | V-VII/1 | 0 | 0 | 0 |
|  | **SKUPAJ (I+II)** | **55** | **55** | **57** |

 Obrazložitev:

V notranje organizacijski enoti ( v nadaljevanju NOE) Medobčinska inšpekcija novih zaposlitev ne načrtujemo.

V NOE Medobčinsko redarstvo načrtujemo zaposlitev 1 dodatne osebe za potrebe prekrškovnih in finančnih postopkov.

V NOE Skupna služba varstva okolja novih zaposlitev ne načrtujemo.

V NOE Skupna notranjerevizijska služba novih zaposlitev ne načrtujemo.

V NOE Skupna služba za urejanje prostora planiramo 2 dodatni zaposlitvi občinski urbanistov ( že zajeto v planu 2022, postopki so v teku),.

V NOE Skupna služba civilne zaščite načrtujemo 1 dodatno zaposlitev, zaradi razširjenega kroga ustanoviteljic in dodatno prenesenih nalog.

Pripravili:

Nina MIKL, vodja Medobčinske inšpekcije

Uroš KOSI, vodja Medobčinskega redarstva

Cvetka SLANA, vodja Skupne službe varstva okolja

mag. Špela KRAMBERGER, vodja Skupne notranjerevizijske službe

mag. Špela LESNIK, vodja Skupne službe urejanja prostora

Primož HRASTNIK, vodja Skupne službe civilne zaščite

 mag. Zorica ZAJC KVAS

 vodja SOU Maribor

Letni program dela, finančni načrt in kadrovski načrt Skupne občinske uprave Maribor za leto 2023 sprejme na podlagi četrtega odstavka 24. člena Odloka o ustanovitvi Skupne občinske uprave Maribor župan posamezne občine ustanoviteljice.

Občina HOČE-SLIVNICA

 dr. Marko SORŠAK

 župan